Efter 10 års tilløb er et Bilka-varehus på vej til Hjørring, men det er stik imod sund fornuft og lovgivningen, lyder det fra brancheorganisation.

Det er en omgåelse af loven, hvis Hjørring Kommune nikker ja til, at Salling Group, der står bag Bilka, får lov til at bygge et Bilka ved siden af A-Z i Hjørring. Det mener to af Salling Groups konkurrenter, nemlig en anden af landets store detailhandelsvirksomheder, Coop Danmark, og brancheorganisationen De Samvirkende Samvirkende Købmænd. - Det her er en hypermarkedslignende konstruktion. Man tager en stor udvalgsvarebutik og har få meter over til en stor dagligvarebutik. Og man har et stort fælles skilt, hvor der står Bilka, og man markedsfører den som en Bilka, og det er i strid med gældende planlov, siger administrerende direktør i De Samvirkende Købmænd, John Wagner og fortsætter: - Det er vi parate til at forfølge til Højesteret om nødvendigt. Staten sagde nej i 2014 Debatten for eller imod et Bilka-varehus i Hjørring har stået på i mere end 10 år, dels fordi der har været massiv lokal modstand – og dels fordi ønsket om et samlet varehus vil blive for stort i henhold til planloven. Et ønske som staten tilbage i 2014 sagde nej til. Her nedlagde staten veto mod planerne, fordi planloven ikke tillod den slags hypermarkedslignende indkøbscentre. Siden er planloven blevet ændret omkring størrelsen på bydelscentre og butikker. Borgmester vil have de tre B´er Beslutningskompetencen er også flyttet og ligger i dag hos kommunerne. I Hjørring vurderer man, at hvis der laves to selvstændige butikker i stedet for ét stort varehus, så vil projektet kunne gennemføres. Det er netop det, Salling Group, der står bag Bilka, håber på vil ske. Planen er at få lov at bygge et såkaldt Bilka Food Bilka Food på 3300 kvadratmeter i tilknytning til A-Z, hvor man i dag kan handle mange af de samme varer som i et Bilka-varehus med undtagelse af dagligvarer. - Umiddelbart så stiller jeg mig positiv til det. Der er en mundheld, som siger, at hvis en by har de tre b'er, Bauhaus, Biltema og Bilka, så er man godt kørende, siger Hjørring Kommunes borgmester Søren Smalbro (V). Advarsel: Livsnerven forsvinder Et Bilka i byen vil koste flere butikker i både Hjørring og oplandsbyer livet, lyder advarslen fra både Coop og De Samvirkende Købmand. - Det vil betyde, at butikker i området omkring Hjørring og i små byer og lokalsamfund omkring Hjørring vil forsvinde, lukke og dreje nøglen om, og dermed er det en livsnerve i lokalsamfundet, som forsvinder, siger Jens Juul Nielsen, der er informationsdirektør i Coop. Han bakkes op af administrerende direktør hos De Samvirkende Købmænd, John Wagner: - Det er en retning, som er i fuldstændig strid med alle anbefalinger om, hvad man skal gøre for at bevare en attraktiv bymidte, og hvad man skal gøre for at bevare de sidste butikker i landdistrikterne. Det bliver igen et nej fra SF Et stort flertal i byrådet i Hjørring Kommune har et forslag om en ny lokalplan og kommuneplantillæg i offentlig høring om otte uger. Ændringer som vil tillade etableringen af et Bilka-varehus. Men ifølge SF´s Jørgen Bing er der ingen grund til at ændre noget som helst. Jørgen Bing har siden debatten om Bilka i Hjørring været modstander af den store butik, som han frygter vil trække kunder væk fra Hjørrings midtby og ikke mindst oplandets butikker. Da det politiske udvalg, teknik- og miljøudvalget, som han var formand for, da de første skitser til et Bilka i Hjørring var på tegnebrættet, var Jørgen Bing den eneste politiker i udvalget, der stemte imod at gå videre med Bilka-planerne. Den holdning står han ved ti år senere. - Jeg kan godt se, Salling Group har en strategi, der hedder, at de gerne vil have en større markedsandel, men jeg kan ikke se, at vi skal lave vores kommuneplan om for at imødegå dem, siger SF's byrådsmedlem i Hjørring Kommune, Jørgen Bing. Hvis ikke Hjørring - så et andet andet sted Anderledes positivt stemt er den nytiltrådte borgmester, Søren Smalbro, for han er bange for at Hjørring går glip af noget, hvis det ikke lykkedes at få Bilka til byen. - Jeg tror, at vi skal være indstillet på, at Bilka kommer ét eller andet sted i landsdelen, og hvis vi ikke får det til Hjørring, så kan jeg frygte, at det bliver placeret et andet sted, siger Hjørring Kommunes borgmester Søren Smalbro (V). Omsætningen i et nyt Bilka Food ved siden af A-Z varehuset vurderes at blive på 125 millioner kroner om året, og omkring 80 procent af omsætningen vil blive hentet i Hjørring Kommune.